Anders Westenholz

Anders Regnar Westenholz (21. oktober 1936 - 21. november 2010) var en dansk psykolog og forfatter. 

Anders Westenholz blev født i København og blev student i 1955, og færdiguddannet som psykolog i 1969. Fra 1969-1976 var han ansat i Dansk Arbejdsgiverforening. Han er optaget i Kraks Blå Bog. Han har modtaget støtte fra Statens Kunstfond otte gange i løbet af sin karriere som forfatter. I 1981 modtog han Gyldendals Boglegat og i 1988 Johannes Ewalds Legat. I 1974 modtog han RAIs (Italiens modstykke til DR) Prix Italia for sit radiospil Skriget fra Golgatha.

Anders Westenholz døde d. 21. november 2010. Han blev bisat fra Holmens Kirkes Kapel d. 28. november kl. 11.00. Han blev 74 år.

Familie og slægtskab 
Anders Regnar Westenholz er søn af cand.polyt. Erik Aage Westenholz og Birgitte Marie Schiøler. Hans farfar var Aage Westenholz, der var bror til Ingeborg Westenholz og morbror til Karen Blixen. Han har to yngre brødre, mag.art. i assyriologi, Christian Felix Aage Westenholz og Thomas Erik Westenholz. Han blev gift 22. februar 1966 med Lene Kristine Søndergaard, der d. 17. august samme år fødte ham datteren Anne Ursula Westenholz.

Forfatterskab 
Anders Westenholz' forfatterskab falder primært i fire grupper: skønlitterære værker, faglitterære værker om psykologi, biografiske værker om Vilhelm Jung og værker om sin grandtante Karen Blixens liv og litterære virke. Han er endvidere kreditteret som idémand til to afsnit af den folkekære tv-serie, Huset på Christianshavn, nemlig #64, Karlas kald, med manuskript af Karen Smith og #68, Dagen efter dagen derpå, med manuskript af Henning Bahs.

Skønlitterært har han både skrevet lyrik, noveller, romaner og radiodramatik, og genremæssigt har han beskæftiget sig med både socialrealisme og fantastik. Han har i løbet af sit forfatterskab eksperimenteret meget med genrer og sprogstrukturer, hvilket i sin tid fik Poul Borum til at skrive om ham i en anmeldelse: "Anders Westenholz er svær at læse, men al besværet værd".

Det er fantastikken, der dominerer Anders Westenholz forfatterskab, og han er en af de første danske forfattere, der beskæftigede sig seriøst med fantasy, og han har også berørt new age. Og ikke kun''' med ungdommen, som han bl.a. har skrevet til, som målgruppe. Sammen med fx Erwin Neutzsky-Wulff er han blandt de få danske forfattere, der har skrevet fantastisk litteratur (fantasy, sci-fi, horror mv.) henvendt til et modent publikum.

Endvidere har han for en kort bemærkning bevæget sig ind i populærvidenskaben med sin bog Det er absolut relativt – føre og uføre i moderne fysik. Et værk, der beskæftiger sig med lægmands problemer med at tilegne sig netop populærvidenskabelige bøger om fysik. Den søger at revse denne populærvidenskab for at føre læseren ud i absurde selvmodsigelser, fordi den ikke udtrykker sig klart nok. Endvidere søger den i sin gennemgang af problemerne, fx Big Bang, sorte huller og tiden, at være lægmand behjælpelig med at komme til en bedre forståelse af dem. Ironisk nok er det blevet fremført, at Det er absolut relativt – føre og uføre i moderne fysik selv lider under de samme problemer, som den kritiserer.

Foruden sit virke som selvstændig forfatter, har Anders Westenholz også fungeret som oversætter. I den sammenhæng vil han nok være mest kendt for sin oversættelse af de amerikanske D&D-relaterede fantasy-serier, DragonLance Krøniker og DragonLance Legender af Margaret Weis & Tracy Hickman samt en række værker af bl.a. Stephen King.

 Bibliografi 
 Skønlitteratur 
 Polyp, roman, Gyldendal, 1968
 Martyrium, roman, Gyldendal, 1970
 [Titel ukendt], novellei antologien Og: en tekstantologi; red. Per Højholt og Steffen Hejlskov Larsen, Schønberg, 1971
 Det syvende æg, roman, Gyldendal, 1972
 Stueantennen, hørespil, Danmarks Radio, 1972
 Venskab, evt. ægteskab, hørespil, Danmarks Radio, 1972
 Skriget fra Golgatha, hørespil, Danmarks Radio, 1973
 Glasmuren, roman, Gyldendal, 1981
 Solen er kommet nærmere: digtcyklus, lyrik, Gyldendal, 1983
 Den gamle fra havet, novellei antologien At ønske en pludselig forvandling: ny dansk prosa; red. Uffe Andreasen og Erik Skyum-Nielsen, Gyldendal, 1983
 Genkomsten, roman, Gyldendal, 1984
 Kommer straks, roman, Gyldendal, 1984 – sammen med Norman Lindtner
 Så I røgen?, roman, Gyldendal, 1985 – sammen med Norman Lindtner
 Teknisk uheld, roman, Gyldendal, 1986 – sammen med Norman Lindtner
 Den Udvalgte, roman, Gyldendal, 1986
 Den sorte influenza, roman, Gyldendal, 1987
 Avinags kærlighed: radiospil i 2 dele, hørespil, Danmarks Radio, 1987
 Søhestenes dal: roman i tre forspil og et coitus interruptus, roman, Gyldendal, 1990
 Rubindragernes kyst, roman, Gyldendal, 1993
 Dødesange, lyrik, Gyldendal, 1995
 Fluernes farve, roman, Gyldendal, 1996
 Fædrenes synder, roman, Forum, 2003
 Fanget i tiden, roman, Matufihus, 2004 – sammen med Damián Arguimbau
 LæseLyst 13: Mona Lisa på afveje (red. Liselotte Kulpa), roman; letlæsning , Nyt Dansk Litteraturselskab/Bibliodan, 2005

Anders Westenholz' skuespil findes bevaret i Dramatisk Bibliotek på Det Kongelige Bibliotek.

 Psykologisk faglitteratur 
 Hvad er meningen?: over- og undertoner i den daglige samtale, om interpersonel kommunikation, Gyldendal, 1990
 Tale er guld: mere om over- og undertoner i den daglige samtale, om interpersonel kommunikation, Gyldendal, 1991
 Hvilken psykoterapi skal jeg vælge?, brugerguide om psykoterapi, Forum, 2004

 Om Karen Blixen 
 Kraftens horn: myte og virkelighed i Karen Blixens liv, Gyldendal, 1982
 Den glemte abe: mand og kvinde hos Karen Blixen, Gyldendal, 1985
 The Power of Aries: myth and reality in Karen Blixen's life, Louisiana State University Press, 1987 – oversat af Lise Kure-Jensen

 Om Vilhelm Jung 
 Sådan gik det til, biografi, Gyldendal, 1988 – sammen med Vilhelm Jung
 Det var det, biografi, Gyldendal, 1989 – sammen med Vilhelm Jung
 Så er det nok, biografi, Gyldendal, 1990 – sammen med Vilhelm Jung

 Andet 
 Kolde Fødder, skuespil, ikke trykt, 1974
 Det er absolut relativt: føre og uføre i moderne fysik'', videnskabskritik, Forum, 2001

Se også 
 Westenholz (slægt)

Referencer

Eksterne henvisninger 
 
 Anders Westenholz på Biographicon.com 
 

Personer fra København
Romanforfattere fra Danmark
Digtere fra Danmark
Dramatikere fra Danmark
Fantasyforfattere fra Danmark
Anders
Personer i Kraks Blå Bog (afdøde)
Dansksprogede forfattere fra Danmark